**A ROSSMANN Magyarország Kereskedelmi Kft.**

**visszaélés-bejelentésről szóló szabályzata**

# Bevezetés

A jelen szabályzat („**Szabályzat**”) a ROSSMANN Magyarország Kereskedelmi Kft. („**Társaság**”) belső szabályzata, amelynek célja, hogy meghatározza a visszaélés-bejelentésekkel és azok kivizsgálásával kapcsolatos eljárási szabályokat, és ennek megfelelően támogassa a Társaság fenntartható, prudens gazdasági működését és jó üzleti hírnevét, továbbá biztosítsa a bejelentőknek a visszaélés-bejelentési rendszerrel szembeni bizalmát és a bejelentők minél teljesebb védelmét.

A Szabályzat a közzététellel lép hatályba, határozatlan időre szól és évente felülvizsgálandó. Amennyiben jogszabályváltozás indokolja, úgy legkésőbb a jogszabályváltozás hatálybalépéséig intézkedni kell a felülvizsgálat, illetve indokolt esetben a Szabályzat módosítása iránt.

A Szabályzatot írásban lehet módosítani, a módosításokat pedig kizárólag a jövőre nézve lehet hatályba léptetni.

A Szabályzatot a helyben szokásos módon kell közzétenni a munkavállalók részére, továbbá a Társaság szerződéses üzleti partnerei számára is elérhetővé kell tenni.

## A Szabályzat a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvény (a „**Panasztörvény**”) rendelkezéseinek figyelembevételével készült.

# Fogalmak

1. **Visszaélés-bejelentési rendszer**: a Társaság által működtetett belső eljárás, amelynek célja a bejelentések szakszerű és gyors kivizsgálása a Társaság által.
2. **Felelős személy**: A visszaélés-bejelentési rendszer megfelelő működtetéséért, a jelen Szabályzat szerinti vizsgálat lefolytatásáért, továbbá a jelen Szabályzatban meghatározott, a Társaságot terhelő kötelezettségek teljesítéséért ***a Társaság HR vezetője*** felel („**felelős személy**”).A felelős személy a bejelentést kivizsgálja, amelynek során a Társaság munkavállalóját, illetve külsős harmadik személyt a vizsgálatba bevonhatja, amennyiben ez a bejelentés kivizsgálásához indokolt. A felelős személy a vizsgálat körében nem utasítható, és vele szemben a vizsgálattal összefüggésben csak akkor tehető hátrányos jogkövetkezmény, amennyiben nyilvánvalóan rosszhiszeműen, kirívóan okszerűtlenül, illetve jogaival visszaélve folytatta le az eljárást. A felelős személy csak a vizsgálat lefolytatásáért és a vizsgálati jelentés elkészítéséért felelős, azonban az egyes szankciókról, illetve szükség esetén feljelentés megtételéről a Társaság vezető tisztségviselői hozzák meg a döntést a vizsgálati jelentés megismerését követően. A felelős személy a Társaság vezető tisztségviselői részére haladéktalanul köteles bejelenteni, amennyiben a vizsgálat bármely szakaszában személye vonatkozásában összeférhetetlenség áll fenn (ld. III./ 4. pont). A 4. pont szerinti bejelentő a Társaság vezető tisztségviselői részére jogosult bejelenteni, ha véleménye szerint a felelős személlyel szemben összeférhetetlenség áll fenn a III. fejezet 4. pont utolsó fordulata szerint.
3. **Bejelentés**: az arra jogosult egyoldalú, írásban tett nyilatkozata, melyben fel kell tárni mindazon körülményeket, amelyek alapján alaposan valószínűsíthető a visszaélés. A visszaélés-bejelentési rendszerben jogellenes vagy jogellenesnek feltételezett cselekményre vagy mulasztásra, illetve egyéb visszaélésre vonatkozó információt lehet bejelenteni. A bejelentőlapot a Szabályzat ***1. számú melléklete*** tartalmazza.
4. **Bejelentő**: bejelentést tehet
   1. a Társaság valamennyi munkaviszonyban, illetve munkaviszony jellegű jogviszonyban álló munkatársa, akinek az ilyen jellegű jogviszonya megszűnt, továbbá az olyan pályázó, aki esetében a munkaviszony létesítésének eljárása megkezdődött;
   2. a Társasággal szerződéses kapcsolatban álló egyéni vállalkozó, az egyéni cég;
   3. a Társaságban részesedéssel rendelkező személy, valamint a Társaság ügyviteli, ügyvezető, illetve felügyelő testületéhez tartozó személy, ideértve a nem ügyvezető tagot is;
   4. a Társasággal szerződéses kapcsolat létesítésére vonatkozó eljárást megkezdett, vele már szerződéses kapcsolatban álló vagy szerződéses kapcsolatban állt vállalkozó, alvállalkozó, beszállító, illetve megbízott felügyelete és irányítása alatt álló személy;
   5. a Társaságnál tevékenységet végző gyakornok és önkéntes;
   6. a Társasággal a b), c) vagy e) pont szerinti jogviszonyt vagy szerződéses kapcsolatot létesíteni kívánó olyan személy, aki esetében e jogviszony vagy szerződéses kapcsolat létesítésére vonatkozó eljárás megkezdődött, és
   7. az a személy, akinek a b), c) vagy e) pont szerinti jogviszonya vagy szerződéses kapcsolata a Társasággal megszűnt.
5. **Bejelentésben érintett személy**: a bejelentésben megjelölt személy, illetve az a személy, aki a bejelentés, illetve a lefolytatott vizsgálat alapján a visszaélés elkövetőjeként beazonosítható.
6. **Eljárásba bevont személy**: akinek részvétele a felelős személy megítélése szerint az eljárás teljeskörű és jogszerű lefolytatása érdekében szükséges (pl. tanúk, szakértő, jogi tanácsadó, stb.).

# Eljárási alapelvek

1. **A bejelentő védelme:** A Társaság a bejelentőt védelemben részesíti, amennyiben a bejelentő a bejelentéssel érintett körülményekre vonatkozó, bejelentett információt a munkavégzésével vagy a Társasággal fennálló (II. fejezet 4. pont b)-g) pontja szerinti) jogviszonyával összefüggésben – ideértve a felvételi eljárást is – szerezte, és alapos okkal vélelmezte, hogy ezen információ a bejelentés időpontjában valós volt. Jogszerűen megtett bejelentés esetén a bejelentőt a bejelentéssel kapcsolatosan semmilyen joghátrány nem érheti. A rosszhiszemű bejelentőt a fegyelmi eljárás szabályai szerint vonhatja felelősségre a Társaság, illetve jogosult vele az üzleti kapcsolatot a rosszhiszemű bejelentésre tekintettel megszüntetni. Súlyosabb esetben a Társaság büntetőeljárást is kezdeményezhet. Amennyiben a bejelentő azt feltételezi, hogy a bejelentéssel kapcsolatosan indokolatlanul joghátrány érte, úgy elévülési időn belül jogosult azt jelezni a Társaság felé, illetve jogosult megindítani a megfelelő bírósági illetve hatósági eljárást.
2. **Anonimitás:** A Társaság mellőzheti azon bejelentések kivizsgálását, amelyet azonosíthatatlan bejelentő tett meg.
3. **Jóhiszeműség és tisztesség:** A bejelentő köteles jóhiszeműen eljárni és a bejelentésében minden olyan körülményt feltárni, és bizonyítékot a Társaság rendelkezésére bocsátani, amelyről tudomása van, illetve ami a birtokában van, és amely alapján alaposan valószínűsíthető a visszaélés elkövetése.
4. **Összeférhetetlenség:** A felelős személy köteles haladéktalanul jelezni, amennyiben személyében összeférhetetlenség áll fenn. Összeférhetetlenség áll fenn különösen, amennyiben a bejelentő, vagy a bejelentés alapján azonosított személy az Mt. 294. § (1) bek. b) pontja szerinti hozzátartozója, illetve amennyiben a bejelentésben a felelős személlyel kapcsolatosan tesznek valószínűsítést, illetve tényállítást. Összeférhetetlenség áll fenn továbbá akkor is, ha a felelős személy a vizsgálat pártatlan (elfogultságmentes) lefolytatására egyéb okból nem képes.
5. **Vizsgálati eljárás lefolytatása:** A felelős személy köteles tisztességes eljárást lefolytatni, ennek megfelelően köteles a visszaélést alaposan kivizsgálni, valamennyi releváns körülményt feltárni, a bejelentőt és a bejelentéssel érintett személyt jogaikról a ***2. számú illetve 3. számú mellékletként*** csatolt anyag rendelkezésre bocsátásával tájékoztatni, lehetőséget biztosítani jogi vagy egyéb képviselő részvételére, továbbá amennyiben olyan szakmai kérdésről van szó, amely megítélésére megfelelő szaktudással nem rendelkezik, úgy megfelelő szakértőt igénybe venni. A vizsgálat során alkalmazni kell az ártatlanság vélelmét, az egyenlő bánásmód szabályait, a hátrányos megkülönböztetés tilalmát, a személyes adatok védelmét, továbbá amennyiben a vizsgálat következtében bármilyen szankció kerül alkalmazásra, úgy az eset összes körülményét figyelembe véve, következetesen és arányosan kell a szankciót meghatározni.
6. **Költségviselés:** A Társaság köteles az eljárás teljes költségét viselni. A vizsgálatban részt vevő munkavállalók részvétele az eljárásban igazolt távollétnek minősül, ezen időtartamra a munkavállalók távolléti díjra jogosultak.
7. **Adatvédelem:** A Társaság a belső visszaélés-bejelentési rendszert úgy alakította ki, hogy a bejelentő, valamint a bejelentésben érintett személy személyes adatait az erre jogosultakon kívül más ne ismerhesse meg. A felelős személy és a bejelentést kivizsgáló egyéb személyek a vizsgálat lezárásáig vagy a vizsgálat eredményeképpen történő formális felelősségre vonás kezdeményezéséig a bejelentés tartalmára és a bejelentésben érintett személyre vonatkozó információkat kötelesek bizalmas információként kezelni, és azokat – a bejelentésben érintett személy tájékoztatásán túl – a Társaság más szervezeti egységével vagy munkatársával a vizsgálat lefolytatásához feltétlenül szükséges mértékben oszthatják meg. Az eljárás során kizárólag olyan személyes adatok kezelhetőek, amelyek a bejelentés kivizsgálásához elengedhetetlenül szükségesek. A személyes adatok kezeléséről a Társaság köteles a szükséges tájékoztatást megadni, illetve szükség esetén az egyéb kötelezettségeket teljesíteni. A Társaság vonatkozó adatkezelési tájékoztatóját a Szabályzat ***4. számú melléklete*** tartalmazza.

# Eljárási szabályok

1. **A bejelentés**

A bejelentő akkor tesz jogszerűen bejelentést, amennyiben - az általa ismert körülmények alapján - alaposan valószínűsíthető, hogy a Társaság, vagy annak munkavállalója, szerződéses partnere, vagy a Társasággal egyéb jogviszonyban álló harmadik személy a Társaság működésére irányadó jogszabályokat, szakmai és etikai szabályokat, belső szabályzatot, vagy a működésre irányadó egyéb normát megsértette, azzal bármilyen módon visszaélt, vagy nem rendeltetésének megfelelően használta.

A Társaság ösztönzi munkavállalóit, szerződéses partnereit, illetve a vele kapcsolatban álló harmadik személyeket arra, hogy amennyiben a fentieknek megfelelő visszaélést, illetve jogsértő magatartást tapasztalnak, úgy a szükséges bejelentést tegyék meg a jelen Szabályzatnak megfelelően.

A Társaság szavatolja, hogy a jogszerű bejelentést tevő személyt semmilyen hátrányos jogkövetkezmény nem érheti a bejelentéssel kapcsolatosan. A bejelentő azonban köteles a bejelentéshez kapcsolódó jogait jóhiszeműen gyakorolni. Amennyiben a bejelentő a nem jogszerű vagy a visszaélésszerű bejelentésével a Társaságnak vagy egyéb harmadik személynek kárt okoz, úgy a Társaság a bejelentés kivizsgálását megtagadhatja, vagy a nyilvánvalóan alaptalan bejelentéssel okozott kár megtérítésére kötelezheti a bejelentőt.

A bejelentő a bejelentést a felelős személynél ***írásban*** teheti meg, a Szabályzat ***1. számú mellékletként*** csatolt bejelentőlap kitöltésével és (i) elektronikus úton a visszaelesbejelentes@rossmann.hu email címre vagy (ii) postai úton Kiss Juditnak címezve a Társaság székhelyére való megküldésével.

1. **A vizsgálat**

A felelős személy a bejelentés megtételéről 7 naptári napon belül visszaigazolást küld az ismert bejelentő részére, illetve tájékoztatja a vizsgálat megindulásáról. A visszaigazolás keretében a felelős személy a ***2. számú mellékletként*** csatolt anyag rendelkezésre bocsátásával általános tájékoztatást nyújt a bejelentő részére az eljárási és adatkezelési szabályokról.

A bejelentés beérkezésétől számított legfeljebb 30 napon belül ki kell vizsgálni a bejelentést. A 30 napos határidő egy alkalommal meghosszabbítható, erről, valamint a határidőhosszabbítás indokáról a bejelentőt tájékoztatni kell. A vizsgálatot a meghosszabbítás esetén is legfeljebb 3 hónapon belül be kell fejezni.

A bejelentés kivizsgálásakor a felelős személy köteles a tényállást tisztázni. Amennyiben valamely tény vagy körülmény tisztázásához további adatra lenne szükség, és az adatot közhitelű nyilvántartásból vagy egyéb nyilvántartásból nem lehet beszerezni, úgy a bejelentő további adatszolgáltatásra hívható fel.

A tényállás kivizsgálása mellőzhető, ha

* azonosíthatatlan a bejelentő;
* a bejelentést nem az arra jogosult személy tette meg;
* ugyanazon bejelentő tett azonos tartalmú bejelentést;
* a bejelentés kivizsgálását nyomós magánérdek, vagy a bejelentésben érintett személy érdeke és jogai nem teszik indokolttá.

A vizsgálat mellőzése esetén a felelős személy a jelentésében az eljárás megszüntetésére tesz javaslatot a Társaság vezető tisztségviselője(i) részére.

A felelős személy a vizsgálat megkezdésekor részletesen tájékoztatja a bejelentésben érintett személyt a bejelentésről, valamint rendelkezésére bocsátja a Szabályzathoz ***3. számú mellékletként*** csatolt anyagot a személyes adatai védelmével kapcsolatban a bejelentésben érintett személyt megillető jogokról, valamint az adatai kezelésére vonatkozó szabályokról. A bejelentésben érintett személy nem jogosult megismerni a bejelentő személyét, erre vonatkozóan a felelős személy nem adhat át információt a bejelentésben érintett személy vagy (jogi) képviselője részére.

A tisztességes eljárás szabályainak figyelembevételével a bejelentésben érintett személyt meg kell hallgatni. A bejelentésben érintett személy jogosult nyilatkozatot tenni, nyilatkozatát megtagadni, jogi vagy egyéb képviselőt igénybe venni, továbbá a bejelentésről, a személyes adatai védelmével kapcsolatban őt megillető jogairól, valamint adatai kezelésére vonatkozó szabályokról tájékoztatást kapni. Az ebben a bekezdésben meghatározottak irányadóak azon személyre is, aki a bejelentésben foglaltakról érdemi információval rendelkezhet.

Amennyiben valamely tény, vagy körülmény megállapításához harmadik személy, így különösen szakértő bevonása szükséges, úgy a felelős személy saját hatáskörben erről döntést hozhat, és a harmadik személyt az eljárásba bevonhatja. A felelős személy emellett tanút hallgathat meg, okiratot, egyéb dokumentumot szerezhet be, továbbá egyéb bizonyítási cselekményeket foganatosíthat.

A Társaság valamennyi munkavállalója és vezető tisztségviselője köteles a felelős személy eljárását támogatni, továbbá számára minden segítséget megadni a vizsgálat eredményes és határidőn belüli lezárásához.

A felelős személy az eljárásba bevont személyeket a bejelentés tartalmáról csak olyan mértékben köteles tájékoztatni, amilyen mértékben szükséges ahhoz, hogy eredményesen tanúvallomást vagy egyéb bizonyítási cselekményt tegyenek.

1. **A vizsgálati jelentés**

A felelős személy a vizsgálat végén köteles a jelen Szabályzathoz ***5. számú mellékletként*** csatolt minta alapján jelentést készíteni a Társaság vezető tisztségviselője(i) (vezető állású munkavállalói) részére, amelyben

1. feltárja a bejelentés tartalmát és egyéb releváns körülményeit,
2. ismerteti a lefolytatott eljárási cselekményeket
3. ismerteti a megállapított, feltárt tényeket és körülményeket,
4. a körülmények mérlegelésével nyilatkozik abban a kérdésben, hogy megállapítható-e visszaélés, vagy sem, továbbá bemutatja a visszaéléssel érintett magatartást, illetve annak esetleges következményeit, kockázatát,
5. szükség esetén javaslatot tesz a Társaság vezetősége részére szankció alkalmazására, intézkedés megtételére, vagy egyéb szükséges cselekmény megtételére.

A Társaság vezető tisztségviselői a felelős személy vizsgálati jelentése alapján hozzák meg döntésüket. Amennyiben a vezetői intézkedés megtételéhez szükséges, a felelős személy köteles a vezető tisztségviselők kérdéseire kiegészítő válaszokat adni, és szükség esetén ezen kiegészítő információkkal a jelentést kiegészíteni.

Amennyiben a Társaság munkavállalójának felelőssége állapítható meg, úgy a szankció alkalmazására a munkajogi szabályok megfelelően irányadóak. Ha az állapítható meg, hogy alapos a gyanú bűncselekmény elkövetésével kapcsolatosan, úgy a felelős személy a Társaság vezető tisztségviselői részére javaslatot tehet feljelentés megtételére.

A Társaság a bejelentés kivizsgálásáról, a kivizsgálás mellőzéséről, annak indokáról, illetve a bejelentés kivizsgálásának eredményéről, ideértve a bejelentés kivizsgálását követően megtett, illetve tervezett intézkedéseket, szankciókat is, a bejelentőt (amennyiben annak személye ismert) köteles írásban tájékoztatni.

# Egyéb rendelkezés

Jelen Szabályzat hatályba lépésével minden korábbi, panaszbejelentésre vagy visszaélés-bejelentésre vonatkozó szabályzat vagy belső utasítás egyidejűleg hatályát veszti.

Üllő, 2023. július 18.

|  |
| --- |
| Németh Kornél |
| ügyvezető |

**Mellékletek**:

1. számú melléklet: A bejelentőlap

2. számú melléklet: Tájékoztató a bejelentő részére

3. számú melléklet: Tájékoztató a bejelentéssel érintett személy részére

4. számú melléklet: Adatkezelési tájékoztató

5. számú melléklet: A felelős személy jelentésének mintája

**1. számú melléklet**

**Bejelentőlap**

**A bejelentést tevő személy neve és azonosítója (törzsszám):** *[kérjük a teljes név és az azonosító megadását]*

**A jogsértőnek tartott cselekmény / mulasztás leírása:** *[kérjük a cselekmény / mulasztás olyan részletezettséggel történő leírását, amiből annak jogsértő jellegét a Társaság meg tudja állapítani]*

**A bejelentő az alábbi bizonyítékokat csatolja a bejelentéshez:** *[kérjük a bizonyítékok tartalmának rövid leírását és a bejelentéshez való csatolását]*

Jelen bejelentés aláírásával kijelentem, hogy a jelen bejelentésben hivatkozott információkat a munkavégzéssel, illetve a Társasággal fennálló jogviszonyommal összefüggésben szereztem, és alapos okkal vélelmezem, hogy a bejelentéssel érintett körülményekre vonatkozó, bejelentett információ a bejelentés időpontjában, azaz jelen bejelentés aláírásakor valós volt.

Vállalom, hogy a Társaság rendelkezésére állok, amennyiben a bejelentés kiegészítésére, pontosítására, a tényállás tisztázására, valamint további információk rendelkezésre bocsátására hív fel.

Kelt: *[aláírás helyének és dátumának megadása]*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bejelentő

**2. számú melléklet**

**Tájékoztató a bejelentő részére**

Köszönjük, hogy bejelentésével támogatja a ROSSMANN Magyarország Kereskedelmi Kft.-t (a „**Társaság**”) prudens gazdasági működésének és jó üzleti hírnevének fenntartásában!

A Társaság a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvény (a „**Panasztörvény**”) 22.§ (1) bekezdése és Társaság visszaélés-bejelentésről szóló szabályzatának (a „**Szabályzat**”) IV.2 pontja alapján az alábbi általános tájékoztatást nyújtja az Ön részére az eljárási és adatkezelési szabályokról:

* A bejelentés alapján történő vizsgálat lefolytatásáért a Társaság HR vezetője felel (a „**felelős személy**”). A Társaság a felelős személyhez kapcsolódó feladatok ellátásával olyan személyt bízott meg, aki képes a bejelentést pártatlanul kivizsgálni. A felelős személy ezen funkciójában független, a Társaság vezető tisztségviselői, illetve egyéb vezető állású munkavállalói által nem utasítható.
* A Társaság a jogszerű bejelentőt a Szabályzat és a Panasztörvény 41-49.§-ok szerinti védelemben részesíti, és szavatolja, hogy semmilyen munkajogi vagy egyéb szankció nem éri jogszerű bejelentése következményeként. Így amennyiben Ön a bejelentett információt a munkavégzésével, illetve a Társaság részére végzett egyéb tevékenységével összefüggésben szerezte, és alapos okkal vélelmezte, hogy a bejelentett információ a bejelentés időpontjában valós volt, úgy Önt megilleti a védelem.
* A felelős személy a bejelentés megtételéről 7 naptári napon belül visszaigazolást küld az Ön részére, illetve tájékoztatja a vizsgálat megindulásáról.
* A tényállás kivizsgálása kizárólag a Szabályzat IV.2 pontjában meghatározott esetekben mellőzhető, egyébként a felelős személy köteles az Ön által bejelentett információk alapján lefolytatni a vizsgálatot.
* A bejelentés beérkezésétől számított legfeljebb 30 napon belül ki kell vizsgálni a bejelentést. A 30 napos határidő egy alkalommal meghosszabbítható, erről, valamint a határidőhosszabbítás indokáról Önt tájékoztatni kell. A vizsgálatot a meghosszabbítás esetén is legfeljebb 3 hónapon belül be kell fejezni.
* A felelős személy köteles tisztességes eljárást lefolytatni, ennek megfelelően köteles a visszaélést alaposan kivizsgálni, valamennyi releváns körülményt feltárni, Önt és a bejelentéssel érintett személyt jogaikról tájékoztatni, lehetőséget biztosítani jogi vagy egyéb képviselő részvételére, továbbá amennyiben olyan szakmai kérdésről van szó, amely megítélésére megfelelő szaktudással nem rendelkezik, úgy megfelelő szakértőt igénybe venni. A vizsgálat során alkalmaznia kell az ártatlanság vélelmét, az egyenlő bánásmód szabályait, a hátrányos megkülönböztetés tilalmát, a személyes adatok védelmét, továbbá amennyiben a vizsgálat következtében bármilyen szankció kerül alkalmazásra, úgy a Társaság vezető tisztségviselőinek az eset összes körülményét figyelembe véve, következetesen és arányosan kell a szankciót meghatározniuk.
* A vizsgálat lefolytatását követően a felelős személy jelentést készít a Társaság vezető tisztségviselője(i) (vezető állású munkavállalói) részére, melyben javaslatot tesz további intézkedés, szankció vagy feljelentés megtétele iránt. Hangsúlyozzuk, hogy a felelős személy csak a vizsgálat lefolytatására és a vizsgálati eredmény alapján javaslat megtételére jogosult, a további intézkedések kapcsán döntési jog a Társaság vezető tisztségviselőit illeti meg.
* A Társaság a bejelentés kivizsgálásáról, a kivizsgálás mellőzéséről, annak indokáról, illetve a bejelentés kivizsgálásának eredményéről, ideértve a bejelentés kivizsgálását követően megtett, illetve tervezett intézkedéseket, szankciókat is, köteles Önt írásban tájékoztatni.
* A Társaság a belső visszaélés-bejelentési rendszert úgy alakította ki, hogy az Ön személyes adatait az erre jogosultakon kívül más ne ismerhesse meg. A felelős személy és a bejelentést kivizsgáló egyéb személyek a vizsgálat lezárásáig vagy a vizsgálat eredményeképpen történő formális felelősségre vonás kezdeményezéséig a bejelentés tartalmára és a bejelentésben érintett személyre vonatkozó információkat – a bejelentésben érintett személy tájékoztatásán túl – a Társaság más szervezeti egységével vagy munkatársával a vizsgálat lefolytatásához feltétlenül szükséges mértékben oszthatják meg.
* **A bejelentésben érintett személy nem jogosult megismerni az Ön személyét vagy egyéb személyes adatait, erre vonatkozóan a felelős személy nem adhat át információt a bejelentésben érintett személy vagy (jogi) képviselője részére**.
* Az eljárás során alkalmazott további adatkezelési szabályokat a Szabályzat 4. számú melléklete tartalmazza.

Amennyiben Ön úgy ítéli meg, hogy a felelős személy nem a Szabályzatnak megfelelően folytatta le az eljárást, úgy kérjük, ezt jelezze a Társaság vezető tisztségviselői felé.

Jelen anyag célja, hogy általános tájékoztatást nyújtson a bejelentő számára. Részletesebb tájékoztatásért kérjük, tanulmányozza a Szabályzatot (különös tekintettel az eljárási szabályokról szóló IV. pontot) vagy forduljon a felelős személyhez.

**3. számú melléklet**

**Tájékoztató a bejelentéssel érintett személy részére**

A Társaság a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvény 27.§ (2) bekezdése (a „**Panasztörvény**”) és Társaság visszaélés-bejelentésről szóló szabályzatának (a „**Szabályzat**”) IV.2 pontja alapján az alábbi tájékoztatást nyújtja az Ön részére a személyes adatai védelmével kapcsolatban az Önt megillető jogokról, valamint az adatai kezelésére vonatkozó szabályokról:

* A Társaság biztosítja, hogy a felelős személy és a bejelentést kivizsgáló egyéb személyek a vizsgálat lezárásáig vagy a vizsgálat eredményeképpen történő formális felelősségre vonás kezdeményezéséig a bejelentés tartalmára és az Önre vonatkozó információkat bizalmas információként kezelik, és azokat – az Ön tájékoztatásán túl – a Társaság más szervezeti egységével vagy munkatársával a vizsgálat lefolytatásához feltétlenül szükséges mértékben osztják meg.
* A felelős személy tájékoztatja Önt a bejelentés tartalmáról, azonban a bejelentő személyére vonatkozó adatokat a Panasztörvény 26.§ (4) bekezdése és a 27.§ (1) bekezdése alapján nem jogosult megismerni.
* Az eljárás során Ön jogosult a bejelentéssel kapcsolatos álláspontját – akár jogi képviselője útján is – kifejteni és bizonyítékokkal alátámasztani.
* Az eljárás során alkalmazott adatkezelési szabályokat, ideértve az Önt megillető jogokat a Szabályzat 4. számú melléklete tartalmazza részletesen.

Amennyiben Ön úgy ítéli meg, hogy a felelős személy nem a Szabályzatnak megfelelően folytatta le az eljárást, vagy személyes adatainak kezelése nem az adatkezelési tájékoztatónak megfelelően történt, úgy kérjük, ezt jelezze a Társaság vezető tisztségviselői felé.

Jelen anyag célja, hogy általános tájékoztatást nyújtson az Ön számára. Részletesebb tájékoztatásért kérjük, tanulmányozza a Szabályzatot (különös tekintettel az eljárási szabályokról szóló IV. pontot vagy az adatkezelési tájékoztatót tartalmazó 4. számú mellékletet) vagy forduljon a felelős személyhez.

**4. számú melléklet**

**Adatkezelési tájékoztató**

1. **A tájékoztató célja**

A jelen tájékoztató célja, hogy az Európai Unió Általános Adatvédelmi Rendeletével („**GDPR**”), valamint a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvénnyel összhangban tájékoztatást nyújtson a ROSSMANN Magyarország Kereskedelmi Kft. által működtetett visszaélés-bejelentési rendszerkapcsán megvalósuló adatkezelésekről.

A rendszer működtetése kapcsán elengedhetetlen, hogy bizonyos személyes adatok kezelésére kerüljön sor a 3. pontban kifejtett módon. Az adatkezelés során a ROSSMANN Magyarország Kereskedelmi Kft. („**Adatkezelő**”) adatkezelőként jár el. Az Adatkezelő felel az adatkezelés jogszerűségéért.

Valamennyi olyan személy, akinek a személyes adatait az Adatkezelő a 3. pontban leírtak szerint kezeli, érintettnek minősül. Érintett lehet:

* a bejelentő;
* a bejelentésben érintett személy, valamint
* az eljárásba bevont személy

Ezen fogalmak meghatározását lásd a visszaélés-bejelentésről szóló szabályzat II. pontjában.

1. **Az Adatkezelő kapcsolattartási adatai**

Az Adatkezelővel az adatkezelés kapcsán felmerülő bármely kérdés, panasz, vagy az érintetti jogok gyakorlása esetén a következő elérhetőségeken lehet kapcsolatba lépni.

Az Adatkezelő cégneve: ROSSMANN Magyarország Kereskedelmi Kft.

**Postacím: 2225 Üllő, Zsaróka út 8.**

**E-mail cím: adatvedelem@rossmann.hu**

**Telefonszám: +36 (29) 889-800**

Adatvédelmi tisztviselő megbízás alapján: Réti, Várszegi és Társai Ügyvédi Iroda (az adatvédelmi tisztviselő a fenti email címen érhető el)

1. **Az adatkezelés részletes bemutatása**

A jelen pont foglalja össze a visszaélés-bejelentéssel kapcsolatos adatkezelésekkel érintett adatköröket, adatkezelési célokat, jogalapokat és az adatok megőrzési idejét.

**Kérjük, bejelentés tétele esetében kizárólag olyan személyes adatokat szíveskedjenek megadni, amelyek megítélésük szerint a vizsgálat lefolytatása szempontjából feltétlenül szükségesek! Az ebbe a körbe nem tartozó személyes adatokat nem áll módunkban kezelni, így azokat haladéktalanul töröljük.**

Az adatkezelés célja

* **a megtett bejelentések kivizsgálása, a vizsgálat alapján jelentés készítése az adatkezelő vezető tisztségviselői részére, tájékoztatás nyújtása a bejelentő és a bejelentésben érintett személy részére, az indokolt intézkedések meghozatala;**
* **a vizsgálat, a jelentés, valamint a meghozott intézkedések utólagos igazolhatóságának biztosítása, az Adatkezelő jogi pozíciójának védelme, esetleges jogi igényeinek érvényesítése**

Az adatkezelés jogalapja

Az Adatkezelő visszaélés-bejelentési rendszer működtetéséhez, a bejelentések teljeskörű kivizsgálásához, valamint a lefolytatott vizsgálat és megtett intézkedések utólagos igazolhatóságához fűződő **jogos érdeke** (GDPR 6. cikk (1) bekezdés f) pont).

Amennyiben az adatkezelés különleges adatokat is érint,[[1]](#footnote-1) úgy azokat az előző bekezdésben foglaltakon túl az Adatkezelő azon az alapon jogosult kezelni, hogy azok **jogi igények előterjesztéséhez, érvényesítéséhez, illetve védelméhez szükségesek** (GDPR 9. cikk (1) bekezdés f) pont).

Az Adatkezelő rögzíti, hogy a 2023. évi XXV. törvény 18. § (1) bekezdése alapján kifejezett jogi kötelezettsége áll fenn a visszaélés-bejelentési rendszer működtetésére, amely kötelezettségének személyes adatok kezelése nélkül nem tudna eleget tenni.

Kezelt személyes adatok köre

* **a bejelentő neve és azonosítója (törzsszáma);**
* **a bejelentésben, illetve az ahhoz csatolt bizonyítékokban található személyes adatok, ideértve különösen a bejelentésben érintett személyre vonatkozó információkat;**
* **az eljárásba bevont személyek (pl. tanú, szakértő, jogi tanácsadó) eljárás lefolytatásához szükséges személyes adatai,**
* **a vizsgálat során feltárt személyes adatok;**
* **a lefolytatott vizsgálat alapján készült jelentésben, valamint az arról adott tájékoztatásban foglalt személyes adatok, a meghozott intézkedések, szankciók kapcsán kezelt személyes adatok.**

Az adatok megőrzési ideje

* Az adatokat **3 éves időtartamon (munkajogi elévülési idő), vagy 5 éves időtartamon (polgári jogi elévülési idő)** keresztül kezeljük, attól függően, hogy a bejelentéssel érintett jogi igényre a munkajogi, vagy a polgári jogi elévülési szabályok irányadók, attól a naptól számítva, ahogy a vizsgálat végén készült jelentés alapján az Adatkezelő vezető tisztségviselői meghozták vonatkozó döntésüket, illetve az adott **bűncselekményre vonatkozó elévülési idő végéig**, amennyiben az releváns.

1. **Az adattovábbítás címzettjei**

Az Adatkezelés teljes időtartama alatt biztosítjuk, hogy a kezelt személyes adatok szigorúan bizalmasak maradjanak. Ennek érdekében a következő garanciális szabályokat érvényesítjük:

* a bejelentés tartalmát kizárólag a bejelentés kivizsgálásában az Adatkezelő részéről közvetlenül részt vevő személyek, valamint a vizsgálat végén az arról készült jelentés kapcsán az Adatkezelő vezető tisztségviselői ismerhetik meg;
* ha a vizsgálat lefolytatásához valamely eljárásba bevont személy (pl. tanú, szakértő, jogi tanácsadó) közreműködése szükséges, ezen személyeket az Adatkezelő kizárólag olyan mértékben tájékoztatja a bejelentés tartalmáról, amely a közreműködésükhöz feltétlenül szükséges;
* a bejelentő személyes adatai nem tehetők megismerhetővé az adatkezelési szempontból tájékoztatást kérő személyek javára, még akkor sem, ha ezen személyek valamely, a GDPR szerinti jogukat gyakorolják;
* az Adatkezelő a vizsgálat lefolytatásához jogi tanácsadót vagy egyéb szakértőt vehet igénybe, ennek során a szakértelmet igénylő kérdésben és a szükséges mértékben jogosult számukra az adatok továbbítására;
* amennyiben a vizsgálat eredményének tükrében indokolt, úgy a feltétlenül szükséges személyes adatok átadhatók a rendőrség, bíróság, vagy az adott hatósági eljárás lefolytatására jogosult szerv részére;
* a tárgybeli adatkezelésekkel kapcsolatos érintetti jogérvényesítés, panasz esetén a panasz tartalmához adatvédelmi tisztviselőnk, a Réti, Várszegi és Társai Ügyvédi Iroda (székhely: 1055 Budapest, Bajcsy-Zsilinszky út 78.) hozzáfér.

Az Adatkezelő a kezelt személyes adatokat az Európai Gazdasági Térségen kívül nem továbbítja, továbbá azokat nyilvánosságra nem hozza.

1. **Az érintettek jogai az adatkezelés kapcsán**

Amennyiben bármely, itt nevesített jogát kívánja gyakorolni, vagy egyébként kérdése van az adatkezelés kapcsán, a 2. pont szerint elérhetőségeken veheti fel az Adatkezelővel a kapcsolatot. Minden kérdést, panaszt, kérelmet egyedileg kivizsgálunk és legkésőbb annak beérkezésétől számított 1 hónapon belül megválaszolunk. Különösen indokolt esetben ez a határidő további két hónappal meghosszabbítható, azzal, hogy a hosszabbítás tényéről előzetesen tájékoztatjuk a kérelmezőt.

Önt a következő jogok illetik meg az adatkezelés kapcsán:

* bármikor **tájékoztatást kérhet** az Önre vonatkozó adatkezelés valamennyi érdemi körülményéről, valamint kérheti az Önre vonatkozó, kezelt személyes adatok másolatát;
* amennyiben úgy ítéli meg, hogy az Önre vonatkozó adatok helytelenek, kérheti azok haladéktalan **helyesbítését**;
* bármikor **tiltakozhat** az adatkezelés ellen, amely esetben adatait töröljük, kivéve, ha olyan kényszerítő erejű jogos okokat azonosítunk, amelyek az Ön tiltakozását felülírják, amely esetben az adatok továbbra is kezelhetők;
* adatait haladéktalanul **töröljük**, ha
  + azokra már nincs szükség a fenti célokból;
  + Ön tiltakozott az adatkezelés ellen és nincs elsőbbséget élvező jogszerű ok (pl. a bejelentés kivizsgálása és a szükséges intézkedések megtétele), amely a tiltakozást felülírná);
  + kezelésük jogellenes volt;
  + azokat jogi kötelezettségünk folytán törölni kell

azzal, hogy ez nem alkalmazandó, ha az adatokra jogi igények előterjesztéséhez, érvényesítéséhez vagy védelméhez van szükség.

* kérheti, hogy adatai kezelését **korlátozzuk**, azaz a tároláson kívül azokon semmilyen más műveletet ne hajtsunk végre, ha
* Ön vitatja az adatok pontosságát (ez esetben a korlátozás addig tart, amíg ellenőrizzük azok pontosságát);
* az adatkezelés jogellenes volt, de Ön törlés helyett adatai korlátozását kéri;
* részünkről már nincs szükség az adatokra, de Ön igényli azokat jogi igényei érvényesítéséhez;
* Ön tiltakozott az adatkezelés ellen (ez esetben a korlátozás addig tart, amíg megállapítjuk, van-e az Ön tiltakozását felülíró jogszerű ok).

Felhívjuk szíves figyelmét, hogy a korlátozás alá eső adatokat is jogosultak vagyunk jogi igények előterjesztése, érvényesítése vagy védelme érdekében kezelni.

A fentieken túl felhívjuk figyelmét, hogy Ön a **Nemzeti Adatvédelmi és Információszabadság Hatósághoz fordulhat**, amennyiben megítélése szerint jogsértés történik személyes adatai kezelése kapcsán. A hatóság adatai az alábbiak:

cím: 1055 Budapest, Falk Miksa utca 9-11.

postacím: 1363 Budapest, Pf.: 9.

email: [ugyfelszolgalat@naih.hu](mailto:ugyfelszolgalat@naih.hu)

telefon: +36 (30) 683-5969, +36 (30) 549-6838, +36 (1) 391 1400

A fentieken túl Ön bírósághoz fordulhat - **keresetet nyújthat be -** a lakóhelye vagy tartózkodási helye szerint illetékes törvényszéken (további információ: <http://birosag.hu/torvenyszekek>).

**Kérjük, amennyiben panasza, kérdése van az adatkezelés kapcsán, lehetőség szerint minden esetben az Adatkezelőhöz forduljon először és mi mindent megteszünk, hogy felvetéseire megnyugtató választ találjunk!**

Üllő, 2023. július \_\_\_.

**5. számú melléklet**

**A felelős személy jelentésének mintája**

A bejelentést tevő személy neve, azonosítója: […]

A bejelentés tartalma: […]

A bejelentő által rendelkezésre bocsátott bizonyítékok: […]

A felelős személy által lefolytatott egyéb vizsgálati cselekmények (tanúk meghallgatása, egyéb bizonyítékok beszerzése): […]

Az eljárásba bevont külső személyek, szakértők, jogi tanácsadók: […] / nem került rá sor

A bejelentés és a lefolytatott egyéb vizsgálati cselekmények alapján megállapítható tényállás: […]

A bejelentés alapján megállapítható visszaélés, annak következményei, kockázatai a Társaságra nézve: […] / nem állapítható meg (jog)szabálysértés

Feljelentés megtétele javasolt: igen / nem

Javasolt egyéb intézkedés(ek): […]

Nyilatkozom, hogy személyem vonatkozásában összeférhetetlenség nem áll fenn.

Kelt: Üllő, \_\_\_\_\_\_\_\_\_\_

Kiss Judit

HR vezető

1. Különleges adatnak a következők minősülnek: faji, vagy etnikai származás, politikai vélemény, vallási, vagy világnézeti meggyőződés, szakszervezeti tagság, egyedi azonosítást célzó genetikai és biometrikus adatok, egészségügyi adatok, valamint szexuális életre vagy szexuális irányultságra vonatkozó személyes adatok. [↑](#footnote-ref-1)